Τι είναι η ψηφιακή ταυτότητα;
Η ψηφιακή ταυτότητα είναι ένα ηλεκτρονικό μέσο για την αναγνώριση ενός ατόμου. Αποτελείται από ένα μυστικό που φυλάσσετε (το «ιδιωτικό κλειδί» σας) και ένα άλλο κομμάτι που μπορείτε να δημοσιεύετε ελεύθερα (το «δημόσιο κλειδί» σας). Με το ιδιωτικό κλειδί σας μπορείτε να υπογράφετε ηλεκτρονικά έγγραφα, την υπογραφή των οποίων οι άλλοι μπορούν να επαληθεύσουν μόνο με τη χρήση του δημόσιου κλειδιού σας. Παρομοίως, το ιδιωτικό κλειδί σας μπορεί να ανακαλύψει («αποκρυπτογραφήσει») μυστικά που είναι κρυμμένα («κρυπτογραφημένα») από άλλους που χρησιμοποιούν το δημόσιο κλειδί σας.

Τι είναι το ψηφιακό πιστοποιητικό;
Το ψηφιακό πιστοποιητικό είναι ένα ηλεκτρονικό έγγραφο που συσχετίζει την ψηφιακή ταυτότητά σας με άλλες πληροφορίες, όπως το όνομα, τη διεύθυνση email ή την επιχείρησή σας. Το πιστοποιητικό αποτελείται από το δημόσιο κομμάτι της ψηφιακής ταυτότητάς σας, την ταυτότητα του οργανισμού («αρχή πιστοποίησης» ή CA) που υπέγραψε το πιστοποιητικό σας και οποιαδήποτε άλλα δεδομένα επιλέξατε να συσχετίσετε με την ταυτότητά σας. Το πιστοποιητικό συνήθως περιορίζεται για συγκεκριμένες χρήσεις, όπως ψηφιακές υπογραφές, κρυπτογράφηση, χρήση με διακομιστές Ιστού, κ.λπ. Αυτό καλείται περιορισμός «χρήσης κλειδιού» σε πιστοποιητικό. Οι απόπειρες για χρήση ενός πιστοποιητικού για άλλες χρήσεις θα αποτύχουν. Ενώ είναι δυνατό να δημιουργήσετε μία ταυτότητα (και ένα πιστοποιητικό) με πολλαπλές χρήσεις, δεν είναι σύνηθες να δημιουργήσετε ένα για όλες τις δυνατές χρήσεις. Η δημιουργία πιστοποιητικού για πολλαπλές χρήσεις είναι επίσης λιγότερο ασφαλής. Το πιστοποιητικό είναι έγκυρο μόνο για περιορισμένο χρόνο, μετά από τον οποίο δεν είναι πλέον έγκυρο και πρέπει να αντικατασταθεί με νεότερη έκδοση. Η αρχή πιστοποίησης μπορεί επίσης να ακυρώσει («ανακαλέσει») ένα πιστοποιητικό πριν λήξει. Η εγκυρότητα ενός πιστοποιητικού μπορεί να επαληθευτεί ηλεκτρονικά, χρησιμοποιώντας την «υποδομή δημόσιου κλειδιού» ή PKI.

Πώς μπορώ να λάβω ένα πιστοποιητικό;
Για να λάβετε ένα έγκυρο πιστοποιητικό, δημιουργήστε αίτημα πιστοποιητικού και στείλτε το σε μια αρχή πιστοποίησης. Αν η αρχή συμφωνεί, θα δημιουργήσει το πιστοποιητικό σας και θα σας το επιστρέψει. Μπορείτε να χρησιμοποιήσετε τον Βοηθό πιστοποιητικών ή τον ιστότοπο μιας εμπορικής αρχής πιστοποίησης για πραγματοποίηση του αιτήματος σας για πιστοποιητικό. Είναι δυνατό να αποκτήσετε και να διατηρείτε πολλά πιστοποιητικά υπογεγραμμένα από διαφορετικές CA, τα οποία είναι έγκυρα ξεχωριστά και υπόκεινται σε διαφορετικές πολιτικές. Για παράδειγμα, μπορεί να έχετε ένα πιστοποιητικό που σας επιτρέπει να υπογράφετε email και κάποιο άλλο που σας επιτρέπει να πιστοποιείτε την ταυτότητά σας στα Μηνύματα.

Πού διατηρούνται τα πιστοποιητικά μου;
Οι ψηφιακές ταυτότητες, συμπεριλαμβανομένων των πιστοποιητικών, αποθηκεύονται στην κλειδοθήκη σας προκειμένου να είναι άμεσα διαθέσιμες για χρήση από εφαρμογές, όπως το Mail και το Safari. Τα πιστοποιητικά για άλλες χρήσεις (αλληλογραφία email, ιστότοποι κ.λπ.) αποθηκεύονται επίσης στην κλειδοθήκη σας καθώς ο υπολογιστής τα λαμβάνει για λογαριασμό σας. Μπορείτε να χρησιμοποιήσετε την Πρόσβαση στην κλειδοθήκη (η οποία βρίσκεται στις «Εφαρμογές» > «Βοηθήματα») για να προβάλλετε και να χειρίζεστε τα πιστοποιητικά σας. Μπορείτε να μετακινείτε και να αντιγράφετε πιστοποιητικά ελεύθερα (ξεχωριστά από τα συσχετιζόμενα ιδιωτικά κλειδιά τους), καθώς δεν περιέχουν προσωπικές ή απόρρητες πληροφορίες που πρέπει να προστατεύσετε. Μπορείτε, αν θέλετε, να έχετε αρκετά αντίγραφα ενός πιστοποιητικού. Αν χρειάζεται να στείλετε ένα πιστοποιητικό σε κάποιον άλλο, μπορείτε να το εξάγετε με τη βοήθεια της Πρόσβασης στην κλειδοθήκη και να το στείλετε με ασφάλεια μέσω email ή με άλλο τρόπο. Παρομοίως, αν κάποιος σας στείλει ένα πιστοποιητικό, μπορείτε να το προσθέσετε στην κλειδοθήκη σας με απόθεσή του στην Πρόσβαση στην κλειδοθήκη ή χρησιμοποιώντας το μενού «Αρχείο» > «Εισαγωγή στοιχείων…» στην Πρόσβαση στην κλειδοθήκη.

Τι είναι η αρχή πιστοποίησης;
Η αρχή πιστοποίησης (CA) είναι μια ψηφιακή ταυτότητα που υπογράφει πιστοποιητικά και τα καθιστά έγκυρα ηλεκτρονικά έγγραφα. Επειδή οι CA είναι οι ίδιες ψηφιακές ταυτότητες, μπορούν επίσης να επικυρωθούν από άλλη CA, σχηματίζοντας αυτό που καλείται «αλυσίδα πιστοποιητικού». Για να είναι ένα πιστοποιητικό έγκυρο, η CA που το υπέγραψε πρέπει να είναι έγκυρη, και ούτω καθεξής παραπάνω στην αλυσίδα. Αυτό προσδιορίζεται αυτόματα από το λογισμικό συστήματος όταν αξιολογεί ένα πιστοποιητικό.

Τι σκοπό έχει η αξιολόγηση πιστοποιητικών;
Χρησιμοποιήστε τον Βοηθό πιστοποιητικών για να αξιολογήσετε την εγκυρότητα ενός πιστοποιητικού και να προσδιορίσετε αν είναι γνήσιο. Το ασφαλές λογισμικό, όπως το Safari ή το Mail, αξιολογεί τα πιστοποιητικά πριν τα χρησιμοποιήσει. Για παράδειγμα, αν χρησιμοποιήσετε το Safari για να κάνετε μια αγορά στο Διαδίκτυο, το Safari αξιολογεί το πιστοποιητικό του ιστότοπου και σας ενημερώνει αν είναι έγκυρο. Ο Βοηθός πιστοποιητικών παρέχει περισσότερες λεπτομέρειες και σας προσφέρει περισσότερο έλεγχο ως προς τη χρήση πιστοποιητικών.